האגודה למלחמה בסרטן

**האגודה למלחמה בסרטן** היא עמותה התנדבותית ישראלית שהוקמה בשנת 1952 ומטרותיה להפחית את מספר החולים במחלת הסרטן ומספר המתים ממנה בישראל, סיוע, תמיכה ושיפור איכות חיי החולים, המחלימים ובני משפחותיהם וקידום הבריאות לציבור כולו. האגודה היא אחת העמותות הוותיקות בישראל וזוהי העמותה המובילה את המאבק במחלות הסרטן. שנות פעילותה בארץ ומגוון התחומים שהאגודה קידמה הקנו לה הכרה ציבורית, לאומית ובין-לאומית רחבה. לאגודה קבוצת ידידים בכמה מדינות בעולם וייצוג בארגוני סרטן בין-לאומיים. מטה האגודה נמצא ב"בית מטי" בגבעתיים ונקרא על שם מטילדה רקנאטי.

## היסטוריה
האגודה למלחמה בסרטן נוסדה בסוף 1952. פעילותה הראשונה של האגודה הייתה הסברה לרופאים על חשיבות ודרכי זיהוי מוקדם של המחלה. פעילותה השנייה הייתה הקמת מרכזי בדיקה לגילוי מוקדם של סרטן, בהם נעשו בדיקות לזיהוי סרטן השד בחינם. שתי תחנות ראשונות הוקמו בחיפה ובתל אביב. בשנת 1960 הוקמו תחנות ברחובות ובטבריה. בפברואר 1961 הוקמה תחנה בהרצליה.

האגודה פעלה בשנות ה-50 על סמך תרומות ספורדיות ולקראת סוף שנות ה-50 ניסתה להגדיל את תקציבה בפנייה לציבור הרחב, בין השאר בקונצרטים לגיוס תרומות. מטרות האגודה נמסרו כ: חינוך מקצועי, חינוך הציבור ושירותים אישיים.

## בעלי תפקידים
נשיא מדינת ישראל מכהן באופן מסורתי כפטרון של האגודה למלחמה בסרטן. הנשיאה המייסדת של האגודה הייתה סוזי אבן ז"ל. נשיא הכבוד של האגודה הוא פרופ' אהרון צ'חנובר, זוכה פרס נובל לכימיה לשנת 2004. יו"ר האגודה הוא פרופ' משה מיטלמן, סגן היו"ר הוא ליאון רקנאטי ומנכ"ל האגודה הוא משה בר-חיים.
## שירותים ופרויקטים
האגודה למלחמה בסרטן היא אחת העמותות ההתנדבותיות הגדולות בישראל. האגודה מפעילה פרויקטים ושירותים למען מבוגרים וילדים חולי סרטן, ולמען בני משפחותיהם. האגודה גם יוזמת תוכניות למניעה ולאבחון מוקדם של מחלת הסרטן, המופעלות בשיתוף עם משרד הבריאות, משרד החינוך וקופות החולים, והיא מקדישה משאבים ומאמצים רבים למען שיפור סיכויי הריפוי ואיכות חייהם של החולים, שיקומם וקידם זכויותיהם.

פעילות האגודה והפרויקטים שבהם היא תומכת נקבעים על ידי ועדות מקצועיות שחברים בהן בהתנדבות נציגים ממיטב אנשי הרפואה והמחקר ברחבי הארץ. הפרויקטים נבחנים בקפידה, לאחר שיקול דעת מקצועי וענייני לטובת הנושא ברמה הלאומית. כל פעילויות האגודה למלחמה בסרטן לחולים, למחלימים ולבני משפחותיהם וכן לציבור הרחב - ללא תשלום.

האגודה למלחמה בסרטן יוזמת ומפעילה תוכניות מגוונות לסיוע, תמיכה ושיקום לחולי סרטן, למחלימים ולבני משפחותיהם. פעילויות אלה כוללות:

### מרכזי הפעילות והתמיכה 'חזקים ביחד'®
האגודה מקיימת בסניפים ובמרכזי 'חזקים ביחד' הפרושים ברחבי הארץ מגוון פעילויות תמיכה וסיוע לחולי סרטן, למחלימים ולבני משפחותיהם. המרכזים מציעים פעילויות גוף-נפש (כמו יוגה, צ'י קונג, פלדנקרייז ועוד), חוגים וכן קבוצות תמיכה וסדנאות.

#### קבוצות תמיכה
קבוצות התמיכה מונחות על ידי עובדים סוציאליים ופסיכולוגים ומתמקדות במגוון נושאים, כגון קבוצה לנשים צעירות המתמודדות עם מחלת הסרטן, קבוצה לנשים חולות סרטן שד גרורתי, קבוצה להורים המלווים ילד בוגר חולה, קבוצה לחולים ולמחלימים בני 20–35 המסייעת להם בהתמודדות עם המחלה בתחילת חייהם הבוגרים ועוד.

#### סדנאות
לאגודה מגוון סדנאות בנושים שונים: סדנת 'מחלימים לחיים בריאים'®, לליווי מחלימים מסרטן בהתמודדות לאחר המחלה במטרה לסייע בשיפור איכות חייהם, סדנאות CBT המעניקות כלים יעילים ומעשיים בהתמודדות עם הפחד מחזרת המחלה, סדנת 'תמיכה בתנועה', סדנת העצמה בפלייבק, סדנת 'דרכים למציאת משמעות', סדנת הבעה ויצירה, סדנת בישול, תזונה ואורח חיים בריא ועוד.

### מלונית לחולי סרטן
האגודה מפעילה את המעון ע"ש צ'ארלס קלור הנמצא בגבעתיים. המעון מיועד לחולי סרטן המתגוררים במקומות מרוחקים ומקבלים טיפולים במכונים האונקולוגיים של המרכזים הרפואיים הגדולים באזור המרכז. השהות במלונית כוללת לינה, ארוחות והשגחה רפואית. המטופלים מוסעים בימות השבוע למרכזים הרפואיים ובחזרה למעון למנוחה, לארוחות ולפעילויות תרבות, פנאי ותמיכה. צוות המעון מספק השגחה מקצועית לצד טיפול סיעודי אונקולוגי.

### 'יד להחלמה'® - לתמיכה בחולות סרטן שד
יד להחלמה הוא מיזם של נשים שחלו בסרטן השד או שחולות בסרטן שד גרורתי ושמלוות בהתנדבות נשים המתמודדות עם סרטן שד. המתנדבות מלוות מתמודדות חדשות בכל שלבי הגילוי, הטיפולים ושגרת החיים, וכן עומדות לצד מתמודדות עם סרטן שד גרורתי. המתנדבות מותאמות לנשים שחלו בגיל, בסוג הטיפול ובשפה, ומסייעות להן בהתלבטויות השונות ובמתן מידע ותמיכה רגשית ומעשית, לאחר קבלת הכשרה ובגיבוי מקצועי.

### שירות הדרכת הורים שאחד מהם חולה בסרטן
ייעוץ להורים שאחד מהם חולה בסרטן, המציע מידע, תמיכה וכלים מעשיים בשאלות כגון כיצד לספר לילדים, כיצד להתמודד עם מצבי משבר, חולי וכדומה. ההדרכה ניתנת ללא תשלום ומועברת על ידי עובדות סוציאליות ממחלקת שיקום ותמיכה של האגודה.

### טיפולי קוסמטיקה והשאלת פאות
פרויקט 'להיראות טוב, להרגיש טוב יותר'® מציע טיפולי יופי, השאלת פאות ללא עלות, טיפוח ועיצוב שיער לחולים ולחולות סרטן במכונים האונקולוגיים, במטה האגודה בגבעתיים ובסניפי האגודה ברחבי הארץ.

### פעילות גופנית לחולי סרטן
פרויקט 'צעדים לאיכות חיים'® חושף את האנשים שחלו בסרטן - מבוגרים, ילדים ומלוויהם - ליתרונות הבריאותיים של הפעילות הגופנית. הפרויקט מופעל במרכזים רפואיים ברחבי הארץ על ידי פיזיותרפיסטים.

### שיקום אונקולוגי למחלימים
תוכנית שיקום אונקולוגי למחלימים נועדה לסייע בהתמודדות עם ההשלכות של הטיפולים והמחלה על הגוף והנפש. התוכנית כוללת מפגשי פעילות גופנית מותאמת, בהדרכת פיזיותרפיסטית שיקומית מומחית. התוכנית כוללת גם ייעוץ של תזונאית אונקולוגית, מפגשי תמיכה רגשית קבוצתיים או אישיים, ייעוץ מיני אישי של מטפלת במיניות, וכן השתתפות בפעילויות מרכזי התמיכה 'חזקים ביחד' של האגודה ברחבי הארץ.

### ייעוץ בנושא מיניות ודימוי גוף
האגודה מציעה ייעוץ מותאם אישית בנושאי דימוי גוף, מיניות אינטימיות ופוריות לחולים, לחולות ולבני זוג ובנות זוג. כמו כן, השירות מוצא גם למי שאינם בקשר זוגי, בכל הגילים.

### ייעוץ מס וייעוץ משפטי
האגודה מציעה שירותי ייעוץ מס למי שנקבעו לו אחוזי נכות בוועדה רפואית בביטוח לאומי, ורק בענייני מס הנובעים מהמחלה. השירות ניתן על ידי יועץ מס. כמו כן, האגודה מציע גם שירותי הכוונה, ייעוץ ומידע לקראת ועדות רפואיות בביטוח הלאומי בעניינים הנובעים מהמחלה בלבד על ידי עורך דין.

### שירות 'חיים עם סטומה'
שירות חיים עם סטומה של האגודה למלחמה בסרטן מיועד לאנשים שעברו ניתוחים להטיית השתן או הצואה (לא רק על רקע של מחלת סרטן), כך שההפרשות מנוקזות דרך סטומה רפואית באמצעות שקית הנמצאת בדופן הבטן. השירות מוצע לבעלי סטומה ולבני משפחותיהם וכולל סיוע, תמיכה ומידע בנושא, יום עיון וביטאון שנתי ('פתחון פה'), קבוצת תמיכה 'צעירים עם סטומה' ועוד.

### שירות ייעוץ בנושא טיפול תומך וסוף החיים
האגודה מציעה שירות ייעוץ והכוונה לחולי סרטן במצב מחלה מתקדם ולבני משפחותיהם כדי להקל עליהם את ההתמודדות עם המחלה הקשה, תופעות הלוואי, הקשיים הפיזיים והרגשיים וההיערכות לפרידה מהאדם הנוטה למות.

### מוקד 'טלתמיכה'® 1-800-200-444
האגודה מפעילה מוקד תמיכה נפשית ראשונית המאויש על ידי עובדות סוציאליות ואנשי מקצוע נוספים המוקד נותן שירות לחולי סרטן ולקרובים אליהם הנמצאים במצוקה נפשית.

## סיוע לילדים ומתבגרים המתמודדים עם סרטן
האגודה למלחמה בסרטן מפעילה מערך שירותים ותמיכה למען ילדים חולי סרטן ובני משפחותיהם, וכן יוזמת ומסייעת במימון פרויקטים שונים. מחלקת שיקום של האגודה מקיימת פעילות מגוונת לטובת הילדים ובני משפחותיהם, ופעילות זו כוללת את הפרויקטים הבאים:

### 'ניצוץ של תקווה' - השלמת חומר נלמד
זוהי תוכנית המיועדת לילדים חולי סרטן מגיל גן ועד תיכון הנעדרים מבית הספר בשל מחלתם. במסגרת התוכנית כל ילד המעוניין בכך זכאי לקבל חונך או חונכת המסייעים בהשלמת החומר הנלמד בבית הספר. החונכים מקבלים הדרכה וליווי על ידי העובדות הסוציאליות של האגודה, שגם מקיימות לאורך כל שנת הלימודים קשר שוטף ורציף עם הילדים.

### ליווי חברתי-לימודי
סטודנטים מלגאים משובצים במערך התמיכה של האגודה ומסייעים לילדים חולים ולאחים בריאים של ילדים חולים. לאורך כל השנה הסטודנטים זוכים לליווי ולהדרכה מקצועית מהעובדות הסוציאליות של האגודה.

### שירות ייעוץ, תמיכה והדרכה לילדים עם גידולי מוח
שירות נוירו-פסיכולוגי שמטרתו לסייע בתהליך השיקום והשילוב של ילדים המחלימים מגידולי מוח בחזרתם לשגרת החיים במשפחה, בבית הספר ובתחום החברתי. במסגרת השירות האגודה מציעה ליווי מקצועי לאנשי המקצוע השונים שעובדים עם הילדים ועם בני משפחותיהם במחלקות האונקולוגיות בבתי החולים ובקהילה. 

### פרויקט 'מחשב לילד חולה סרטן'
האגודה למלחמה בסרטן מעניקה מחשבים אישיים לילדים חולי סרטן (מגיל תשע ומעלה) שאין באפשרות משפחתם לרכוש עבורם מחשב. המחשב המשמש אותם לשמירת קשר עם בית הספר ועם החברים. 

### נופש לילדים חולי סרטן ולבני משפחותיהם
מדי קיץ, האגודה מקיימת נופש לכ-100 משפחות שבהן ילד חולה סרטן. לנופש מגיעות משפחות מכל קצוות הקשת החברתית בישראל והן נהנות מפעילויות מגוונות. הפעילות מאפשרת למשפחות לקחת פסק זמן מהמאבק במשפחה ולצבור כוחות להמשך ההתמודדות.

### 'תנו לילדים את העולם' ע"ש מירי שטרית
זהו מיזם הנעשה במימון האגודה ושמאפשר למשפחות בהן ילד חולה סרטן בשלבי מחלה מתקדמים לטוס ביחד לכפר הילדים 'תנו לילדים את העולם' באורלנדו, פלורידה. שמאל|ממוזער|250px|קופת צדקה בחנות

## הפניית מודעות לגורמי מחלה ספציפיים
### שבוע המודעות לסרטן העור
מאז שנת 1992 עורכת האגודה מדי שנה את שבוע המודעות למניעת סרטן העור ואבחונו המוקדם, וזאת בשיתוף קופות החולים. בשבוע זה נפתחות ברחבי ישראל מאות תחנות בהן אפשר לעבור בדיקה לגילוי מוקדם של סרטן העור, בחינם.

### המאבק בעישון
כחלק ממאמצה להיאבק בתופעת העישון, עורכת האגודה מעת לעת השתלמויות בנושא נזקי העישון לסטודנטים לחינוך ולרפואה על מנת לשלבם במערכי ההדרכה וההסברה של האגודה בנושא.

## סניפי האגודה
הסניף הראשי של האגודה נמצא ב"בית מטי" בגבעתיים על שם מטילדה רקנאטי.

לאגודה יש כ-70 סניפים הפרוסים ברחבי ישראל, המופעלים על ידי מתנדבים. בסניפים נערכות פעילויות הסברתיות, אירועים לגיוס תרומות, פעילויות לתמיכה בחולים בקהילה ועוד, וכן מגייסים בהם עובדים ותרומות למאבק בסרטן.

## קישורים חיצוניים

* 
* 
* , כולל ביקורת על העמותה
* 
* 

## הערות שוליים

*
אגודה
סרטן
סרטן
אגודה
סרטן
אגודה